અમુક ડોક્ટરોનું કહેવું છે કે હવે હું બહુ નહીં જીવું. જો કે જ્યોતિષશાસ્ત્રની 'નેફ્રોલોજિસ્ટ મહાશાખા'ના પંડિતો એવા તારણ પર આવ્યા છે કે તમારી કિડની કીડીંગ કરી રહી છે એટલે કે કિડની જેમ બાલિશતા બતાવી રહી છે. તાજેતરમાં મને તપાસી રહેલાં એક બહેને જ્યારે મને કહ્યું, ‘કાકા, શ્વાસ રોકો.. ' ત્યારે મને ભારે ધ્રાસકો પડેલો. મને એના ક્વૉલિફિકેશનની ખબર નહોતી એટલે મેં પુછેલું , ‘બેંન.. ! મને વાંધો નથી.. શ્વાસ તો રોકું પણ એ વધારે ના રોકાઇ જાય એ જોજો. તમને મારા રોકાયેલા શ્વાસ ચાલુ કરતાં આવડે છે ને !' માની લો કે મારા રોકાઇ ગયેલા શ્વાસ કોઇ મહેમાનની જેમ રોકાઈ જ ગયા, તો શું કરીશું. મિત્રો શ્રી રતિલાલ બોરીસાગર, શ્રી મનુભાઇ શાહ અને ભાગ્યેશ જહા મારી પાસે આવીને બધું બોલી ગયા છે પણ મને બધું સમજાયું નથી એનાથી લાગે છે કે સા'લું મૃત્યુ કદાચ ફાવી પણ જાય. ગીધુકાકા એવું સુચવે છે કે આવી અવસ્થામાં જ્યારે જ્યારે ભાન આવે ત્યારે ત્યારે વસિયતનામું કરાવી લેવું જોઇએ. મેં મારું વસિયતનામું પણ લખેલું છે, એવું લોકો જાણશે તો 'આપણો વિનોદ સમૃદ્ધ હોવો જોઇએ.' નહીં તો વિલ શું કામ લખે ? આવો ભ્રમ જો હું મૃત્યુ પછી પણ ફેલાવી શકું તો એ એક નવી સિદ્ધિ હશે. અમુક સાહિત્યકાર મિત્રો અવારનવાર આવીને મારા 'વિલ-પાવર' વિશે કરવાં જોઇએ એ કરતાં મારાં વધુ વખાણ કરી ગયા છે, એમના આત્માને પણ શાંતિ મળે એટલા માટે મારે વિલ લખવું જોઇએ એવો આગ્રહ ગીધુકાકા કર્યા કરે છે. બીજી તરફ, માનો કે આવતીકાલે હું મરણ પામું તો છાપાઓમાં 'ધર્મયુગમાંથી વિનોદ આથમી ગયો, હવે શું થશે ?" એવા પ્રશ્નો ઊભા કરી આટલી ગરમીમાં પેટ્રોલ પુરાવવા ઊભેલો મધ્યમવર્ગના માણસને 'લાઈટ ડિપ્રેશન'માં ધકેલી દે..તો વિનોદ ભટ્ટના જવાથી ડિપ્રેશન વધ્યું છે એવા અભિપ્રાયનાં વાદળો બંધાય. જો કે બે ત્રણ જણા આ ડિપ્રેશનથી વરસાદ થશે કે કેમ તેની ચર્ચાએ ચડી જાય તેવી શક્યતા છે. આ અને આવા બીજા ત્રણસો સત્તાવીસ કારણોને કારણે હું વિનોદ જશવંતલાલ ભટ્ટ આ અર્ધબેભાન અવસ્થામાં આ વિલ લખાવવા ધારું છું.